SETบ่ายไซด์เวย์ในกรอบ 1,420-1,435โบรกฯแนะนำซื้อกลุ่มแบงก์ 3 ตัวเด่น
แนวโน้มการลงทุนในช่วงบ่ายนี้ตลาดฯคงจะแกว่งไซด์เวย์ในกรอบแนวรับ 1,420 จุด ส่วนแนวต้าน 1,435 จุด โบรกฯแนะนำซื้อกลุ่มแบงก์ 3 ตัวเด่น
1 มิ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (1 มิ.ย.) ทรงตัวหลังตัวเลข PMI จีนเป็นไปตามคาด ส่วนตลาดภูมิภาคแกว่งทั้งบวก-ลบรอปัจจัยใหม่หนุน อย่างไรก็ดี ยังต้องติดตามการประชุมโอเปค-ECB พรุ่งนี้ (2 มิ.ย.) คาดบ่ายนี้ตลาดฯคงแกว่งไซด์เวย์ในกรอบแนวรับ 1,420 แนวต้าน 1,435 จุด
 
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้ทรงตัว หลังจากที่ตัวเลข PMI ภาคการผลิตของจีนออกมาเป็นไปในทิศทางเดียวกับที่ตลาดคาดการณ์ไว้ ด้านตลาดหุ้นอื่นในภูมิภาคเอเชียเช้านี้ก็เคลื่อนไหวทั้งในแดนบวก-ลบ โดยตลาดฯกำลังรอปัจจัยใหม่เข้ามา
อย่างไรก็ดี ให้ติดตามการประชุมกลุ่มประเทศผู้ส่งออกน้ำมัน (โอเปค) ในเรื่องทิศทางราคาน้ำมัน และการประชุมธนาคารกลางยุโรป (ECB) ในประเด็นมุมมองที่มีต่อเงินเฟ้อในอียูว่าจะออกมาดีหรือไม่ ส่วนนโยบายคงจะไม่มีประเด็นใหม่ออกมาแล้ว ซึ่งทั้งสองการประชุมนี้จะมึขึ้นในวันพรุ่งนี้ (2 มิ.ย.)
แนวโน้มการลงทุนในช่วงบ่ายนี้ตลาดฯคงจะแกว่งไซด์เวย์ในกรอบแนวรับ 1,420 จุด ส่วนแนวต้าน 1,435 จุด
 
บล.ธนชาต ระบุในบทวิเคราะห์ (1 มิ.ย.) ว่า   กลุ่มธนาคารหนุน SET ปรับสูงขึ้นต่อเนื่อง: โดยเฉพาะ SCB ที่มีประเด็นขายธุรกิจประกัน 49% ภายในไตรมาส 3/59 นี้ ขณะที่แนะนำ “ซื้อ” KBANK KTB ต่อเนื่องในกลุ่มธนาคาร มองแนวโน้มดอกเบี้ยที่ผ่านจุดต่ำสุดไปแล้วจะลดแรงกดดันของ NIM ที่ปรับลดลงตั้งแต่ปีนี้เป็นต้นไป ขณะที่ความกังวลต่อ NPL ไม่ใช่ประเด็นใหม่
แนะนำ “เก็งกำไร” SCB ด้วยเป้าหมายพื้นฐาน 140 บาท หลังจากมีประเด็นบวกจากโอกาสในการขายหุ้น บมจ.ไทยพาณิชย์ประกันชีวิต 49% ให้กับบริษัทประกันรายอื่น ซึ่งคาดว่าจะได้ข้อสรุปภายในไตรมาส 3/59 นี้ ในกรณีที่ขายบริษัทประกันออกไป 49% คาดว่าจะทำให้ SCB มีกำไรพิเศษเพิ่มเข้ามา ซึ่งอาจนำไปใช้ในการตั้งสำรองเพิ่มขึ้น เพื่อทำให้ Coverage Ratio ปรับเข้าสู่ระดับ 130% อีกครั้ง และมี Upside ต่อประมาณการกำไรในอนาคต
 เนื่องจากไม่ต้องตั้งสำรองจำนวนมากอีก ขณะที่ในทางเทคนิค ราคาหุ้นปรับสูงขึ้นทะบุเส้น 200 วันแล้ววันนี้ มีโอกาสปรับสูงขึ้นต่อไปที่แนวต้านสำคัญ 146.50 บาท และตามกรอบ Uptrend Channel ที่ 155 บาท ตามลำดับSCB ทะลุเส้น 200 วัน มีจังหวะปรับสูงขึ้นไปที่ 146.50 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
SCB    มูลค่าการซื้อขาย 2,369.86 ล้านบาท ปิดที่ 137.50 บาท เพิ่มขึ้น 3.50 บาท       
PTTEP  มูลค่าการซื้อขาย   841.81 ล้านบาท ปิดที่  77.00 บาท ลดลง  0.75 บาท
IVL    มูลค่าการซื้อขาย   710.62 ล้านบาท ปิดที่  33.50 บาท เพิ่มขึ้น 0.25 บาท
TKN    มูลค่าการซื้อขาย   698.15 ล้านบาท ปิดที่  15.00 บาท เพิ่มขึ้น 0.70 บาท
AAV    มูลค่าการซื้อขาย   576.79 ล้านบาท ปิดที่   6.30 บาท ราคาไม่เปลี่ยนแปลง
 